་ངང་གིས་སྐྱེ་ཞིང་། སངས་རྒྱས་ཀྱི་ཕྲིན་ལས་འཇུག་མི་རུང་བའི་སེམས་ཅན་གཅིག་ཀྱང་མེད་པའི་ཕྱིར། བྱང་ཆུབ་ཆེན་པོའི་རྒྱུ་འབྲས་ཀྱི་རིགས་ཆད་པའི་སེམས་ཅན་ནམ་མཁའ་འདི་ཁོངས་སུ་ག་ལ་ཡོད། དེས་ན་རྒྱུད་བླའི་འགྲེལ་པར། དེའི་འོག་ཏུ་ནི་ཐ་ན་ལོག་པ་ཉིད་དུ་ངེས་པའི་རྒྱུད་དུ་གྱུར་པའི་སེམས་ཅན་རྣམས་ཀྱི་ལུས་ལ་ཡང་དེ་བཞིན་གཤེགས་པ་ཉི་མའི་དཀྱིལ་འཁོར་གྱི་ཡེ་ཤེས་ཀྱི་འོད་ཟེར་ཕོག་པས་དེ་དག་ལ་ཕན་ཐོགས་པར་འགྱུར་ཞིང་། མ་འོངས་པའི་རྒྱུ་ཡང་དག་པར་བསྐྱེད་པས་ན་དགེ་བའི་ཆོས་རྣམས་ཀྱི་རྣམ་པར་འཕེལ་བར་ཡང་འགྱུར་རོ། །ཞེས་གསུངས་སོ། །འདི་སྐད་དུ། ལོག་སྲེད་ཅན་གཏན་ཡོངས་སུ་མྱ་ངན་ལས་མི་འདའ་བའི་ཆོས་ཅན་ཞེས་གསུངས་པ་གང་ཡིན་པ་དེ་ནི་ཐེག་པ་ཆེན་པོའི་ཆོས་ལ་སྡང་བ་ལ་ལོག་སྲེད་ཅན་གྱི་རྒྱུ་ཡིན་པའི་ཕྱིར། ཐེག་པ་ཆེན་པོའི་ཆོས་ལ་སྡང་བ་བཟློག་པའི་དོན་དུ་དུས་གཞན་ལ་དགོངས་ནས་གསུངས་པ་ཡིན་ནོ། །རང་བཞིན་གྱིས་རྣམ་པར་དག་པའི་རིགས་ཡོད་པའི་ཕྱིར་འགའ་ཡང་གཏན་རྣམ་པར་དག་པར་མི་འགྱུར་བ་ནི་འོས་པ་མ་ཡིན་ཏེ། གང་གི་ཕྱིར་བཅོམ་ལྡན་འདས་ཀྱིས་ཁྱད་པར་མེད་པར་སེམས་ཅན་ཐམས་ཅད་ལ་རྣམ་པར་དག་པར་རུང་བ་ཉིད་ཡོད་པ་ལ་དགོངས་ནས། ཐོག་མེད་གྱུར་ཀྱང་ཐ་མ་དང་ལྡན་པ། །རང་བཞིན་གྱིས་དག་རྟག་པའི་ཆོས་ཅན་ནི། །ཐོག་མེད་སྦུབས་ཀྱིས་བསྒྲིབས་ཕྱིར་མི་མཐོང་སྟེ། །དཔེར་ན་གསེར་གྱིས་གཟུགས་ནི་སྒྲིབ་པ་བཞིན། །ཞེས་འབྱུང་ངོ་། །ཉན་རང་གི་མྱང་འདས་ཐོབ་པ་དང་དེའང་སླར་རྫོགས་སངས་ཐོབ་པར་འགྱུར་བ་ནི། སློབ་དཔོན་ཀླུ་སྒྲུབ་རྡོ་རྗེ་ཅན་ཞབས་ཀྱིས། སྲིད་པའི་ལམ་ལ་སྐྱོ་རྣམས་ལ། །ངལ་གསོའི་དོན་དུ་ཐེག་པ་ཆེ། །འབྱུང་བའི་ཡེ་ཤེས་གཉིས་པོ་ཡང་། །གསུངས་པ་ཡིན་ཏེ་དོན་དམ་མིན། །ཇི་སྲིད་སངས་རྒྱས་ཀྱིས་མ་བསྐུལ། །དེ་སྲིད་ཡེ་ཤེས་ལུས་ཅན་དངོས། །ཏིང་འཛིན་རྒྱས་པས་རྒྱལ་འགྱུར་བའི། །ཉན་ཐོས་དེ་དག་གནས་པར་འགྱུར། །བསྐུལ་བ་སྣ་ཚོགས་གཟུགས་ཀྱིས་ནི། །སེམས་ཅན་དོན་ལ་རབ་ཆགས་ཤིང་། །བསོད་ནམས་ཡེ་ཤེས་ཚོགས་བསགས་ཤིང་། །སངས་རྒྱས་བྱང་ཆུབ་ཐོབ་པར་འགྱུར། །ཞེས་འབྱུང་ལ། འོ་ན་དེ་དག་ལས་ཉོན་གྱི་སྐྱེ་སྲིད་ཀྱི་རྟེན་འབྲེལ་གྱི་ཡན་ལག་ཏུ་གྱུར་པའི་ས་བོན་མངོན་གྱུར་དང་བཅས་པ་སྤངས་ཟིན་པས། སླར་དེ་སྐྱེ་བ་ལེན་ནས་བྱང་ཆེན་གྱི་སྤྱད་པ་ལ་ཇི་ལྟར་སློབ་ཅེ་ན། དེ་དག་ལས་ཉོན་གྱི་བག་ཆགས་ཀྱི་མ་རིག་པའི་དབང་གིས་ཟག་མེད་ཡིད་ཀྱི་དགེ་བའི་ལས་སྟོབས་ལྡན་པ་འདུ་བྱེད་པས། དག་པའི་ཞིང་དུ་བསམ་གྱིས་མི་ཁྱབ་པའི་སྐྱེ་བའི་སྲིད་ལ་བླངས་ཏེ། འཆི་འཕོ་བ་ལ་སོགས་པ་ལ་དབང་འབྱོར་བར་བྱེད་དེ། དཔལ་མགོན་དེའི་གསུང་གིས། གཉིས་ཀྱི་བག་ཆགས་ཡོད་པའི་ཕྱིར། །བག་ཆགས་ས་བོན་བརྗོད་པ་ཡིན། །ས་བོན་དེ་དངོས་ཚོགས་པ་ནི། །སྲིད་པའི་མྱུ་གུ་བསྐྱེད་པར་བྱེད། །ཅེས་འབྱུང་ངོ་། །
དེ་ལྟ་ན་མཐར་སེམས་ཅན་གཅིག་ཀྱང་མ་ལུས་པར་འཁོར་བ་སྟོངས་པར་འགྱུར་བ་ཞིག་སྲིད་པར་ཐལ། སེམས་ཅན་ལ་གསར་དུ་སྐྱེ་བའམ། ཡང་ན་སངས་རྒྱས་ཉིད་སླར་སེམས་ཅན་དུ་འགྱུར་བའམ། སངས་རྒྱས་ཉིད་སེམས་ཅན་གྱི་རྒྱུ་བྱེད་པ་ལ་སོགས་པ་ནི་མེད། སེམས་ཅན་ནི་མཐར་ཐུག་འཚང་མི་རྒྱ་བར་གཅིག་ཀྱང་ལུས་པ་མེད་པའི་ཕྱིར། འདོད་ན་སངས་རྒྱས་ཀྱི་ཕྲིན་ལས་རྒྱུན་ཆད་པར་ཐལ་བ་དང་། ལོངས་སྐུའི་འཁོར་ངེས་པ་དེ་མ་ངེས་པར་ཐལ། འདོད་པ་དེ་ཉིད་ཀྱི་ཕྱིར་ཞེས་པ་ལ། རྗེ་བླ་མ་འོད་ཟེར་ཞབས་ཀྱིས། སེམས་ཅན་གཅིག་ཀྱང་མ་ལུས་པར་འཚང་རྒྱ་བ་ཉིད་ཀྱི་ཕྱིར། འཁོར་བ་སྟོངས་པར་འགྱུར་བ་ཞིག་སྟེ་མཆོག་ཏུ་འདོད་དེ། ཐོག་མེད་གྱུར་ཀྱང་ཐ་མ་དང་ལྡན་པ། །ཞེས་འཁོར་བ་ཐམས་ཅད་ལ་སྒོས་མཐའ་ཡོད་པ་ཉིད་ཀྱིས་སྤྱི་མཐའ་ཡོད་པར་གྲུབ་པའི་ཕྱིར། དེ་ལྟའི་ཚེ་སངས་རྒྱས་ཀྱི་ཕྲིན་ལས་རྒྱུན་ཆད་པར་ཡང་མི་འགྱུར་ལ། ལོངས་སྐུའི་འཁོར་མ་ངེས་པར་ཡང་མི་འགྱུར་ཏེ། སངས་རྒྱས་ཕྲིན་ལས་རྒྱུན་མི་ཆད་པར་གསུངས་པ་དེ། སེམས་ཅན་མ་ཟད་པ་དེ་སྲིད་དུ་ཡིན་གྱི། ཟད་ནས་མ་ཡིན་པའི་ཕྱིར་ཏེ། རྣམ་པ་གཅིག་ཏུ་ན། ཇི་སྐད་དུ། དེ་བཞིན་འཁོར་བ་ཇི་སྲིད་འདིའི། །ལས་ནི་རྒྱུན་མི་འཆད་པར་འདོད། །ཅེས་ཡོངས་གཅོད་ལ་དེ་ལྟར་བརྗོད་ནས་རྣམ་གཅོད་ལ། དེ་བཞིན་འཁོར་བ་སྟོངས་པ་འདིའི། །ལས་ནི་མཐར་ཕྱིན་ཉིད་དུ་འདོད། །ཅེས་དོན་གྱིས་གོ་བ་ཉིད་ཀྱི་ཕྱིར། ཞེས་འབྱུང་ལ། ཡང་ན་འཁོར་བ་སྟོངས་པ་ཉིད་ཀྱིས་སླར་འཁོར་བ་ན་སེམས་ཅན་གཅིག་ཀྱང་ཕྱིར་བལྡབ་སྟེ་མི་འཁོར་བར་རྟག་པའམ་རྒྱུན་མི་ཆད་པ་ལ་དེ་ཡང་སངས་རྒྱས་ཀྱི་ཕྲིན་ལས་ཡིན་པས། སངས་རྒྱས་ཀྱི་ཕྲིན་ལས་རྒྱུན་ཆད་པར་མི་འགྱུར་བ་ཉིད་ཀྱི་ཕྱིར། ལོངས་སྐུའི་འཁོར་ས་བཅུ་པ་ནི། བཅོམ་ལྡན་འདས་ཉིད་ཀྱིས་བསོད་ནམས་དང་ཡེ་ཤེས་ཀྱི་ཚོགས་བསགས་པའི་མཐུས་འཁོར་ཕུན་སུམ་ཚོགས་པ་ལ། ངོ་བོ་སྟོན་པ་ཉིད་ལས་བཟང་ངན་དབྱེར་མེད་ཀྱང་རྣམ་པ་སྟོན་འཁོར་གྱི་ཁྱད་པར་ལས་ས་བཅུ་པར་སྣང་བ་ཙམ་ལས་གཞན་སེམས་ཅན་ས་བཅུ་པ་རང་རྒྱུད་པ་ཡིན་མི་དགོས་པའི་འཁོར་བྱང་སེམས་ས་བཅུ་པས་བསྐོར་བར་ངེས་པ་ལས་ཉམས་པ་མེད་པའི་ཕྱིར།
འོ་ན་ལོངས་སྐུ་དོན་ལ་འཁོར་ངེས་པ་ཅན་མ་ཡིན་པར་ཐལ། སངས་རྒྱས་ཉིད་ལ་འཁོར་ས་བཅུ་པར་སྣང་བའི་འཁོར་གྱིས་བསྐོར་བ་ཙམ་ལས་དོན་དུ་སེམས་ཅན་དུ་གྱུར་པའི་ས་བཅུ་པ་རང་རྒྱུད་པ་མ་ཡིན་པའི་ཕྱིར་ཞེ་ན། འདི་ལ་ཁྱབ་པ་མེད་དེ། འོ་ན་ལས་ཀྱི་དབང་གིས་སྣང་བའི་དམྱལ་སྲུང་སོགས་ཀྱང་། ཐེག་པ་ཆེན་པོ་པ་དག །ལས་ཀྱི་མཐུས་བདག་འབྲས་ཀྱིས་སྣང་བ་ལ་དམྱལ་སྲུང་སྟག་གཟིག་སྲིན་པོ་སོགས་སྣང་བ་ཡིན་གྱི། དེ་དག་སྟག་གཟིག་དང་གཤིན་རྗེ་དང་སྲིན་པོ་སོགས་རང་རྒྱུད་པ་ཡིན་མི་དགོས་པར་བཤད་པ་དེ་འདིར་ཡང་མཚུངས་པའི་ཕྱིར། ཡང་ན། འཁོར་ངེས་པའི་ངེས་བཟུང་ཡང་། སེམས་ཅན་ཐམས་ཅད་མ་ཟད་པའི་བར་ཡིན་ལ། ཟད་ནས་དེའི་ངེས་པ་དང་ལྡན་མི་དགོས་པར་བརྗོད་ཀྱང་ཆོག་སྟེ། ངེས་པ་ངེས་ལྡན་དུ་རྟག་ཏུ་བཞུགས་པའི་ཁུངས་ནི། འཇུག་པར། ཞི་སྐུ་དཔག་བསམ་ཤིང་ལྟར་གསལ་གྱུར་ཅིང་། །ཡིད་བཞིན་ནོར་བུ་ཇི་བཞིན་རྣམ་མི་རྟོག །འགྲོ་གྲོལ་བར་དུ་འཇིག་རྟེན་འབྱོར་སླད་རྟག །འདི་ནི་སྤྲོས་དང་བྲལ་ལ་སྣང་བར་འགྱུར། །ཞེས་འགྲོ་བ་གྲོལ་ཟིན་པའི་དུས་ན་ངེས་ལྡན་དུ་རྟག་པར་མ་བཤད་པའི་ཕྱིར། ཞེས་གསུངས་ལ། རྗེ་གྲུབ་ཐོབ་རས་པ་ཆེན་པོའི་ཞལ་སྔ་ནས། སེམས་ཅན་གཅིག་ཀྱང་མ་ལུས་པར་སངས་རྒྱས་ཀྱང་འཁོར་བ་སྟོངས་སྲིད་པ་མ་ཡིན་ཏེ། མ་རིག་འཁྲུལ་འཁོར་འདི་ལ་ཟད་མེད་འཕེལ་བ་མེད། །ཅེས་དང་། རྒྱུ་མཐའ་ཡས་དང་སེམས་ཅན་ཟད་མེད་དང་། །ཅེས་དང་། གཞན་ཡང་མདོ་རྒྱུད་རབ་འབྱམས་ནས་སེམས་ཅན་གྱི་ཁམས་ཆོས་ཀྱི་དབྱིངས་ལྟར་བསམ་བརྗོད་མི་ནུས་པར་བཤད་པ་ཤ་སྟག་གི་ཕྱིར། རིགས་པས་ཀྱང་འཐད་དེ། ཆོས་ཐམས་ཅད་ལྟོས་ནས་བཞག་པ་འབའ་ཞིག་ལས། སངས་རྒྱས་ནི་སེམས་ཅན་ལ་ལྟོས་ནས་འཇོག་ལ། དེ་ལྟ་ན་སེམས་ཅན་མེད་ན་སངས་རྒྱས་ཀྱང་མེད་པར་འགྱུར་བས་ཀུན་རྫོབ་ཏུ་འཆིང་གྲོལ་དང་སངས་རྒྱས་དང་སེམས་ཅན་གྱི་རྒྱུན་ཐམས་ཅད་ཆད་དོ་ཞེས་སྨྲ་ན་ནི། རྟེན་འབྱུང་ལ་སྒྲོ་སྐུར་གྱི་མཐའ་གཉིས་དང་བྲལ་བ་ཉིད་དུ་རིགས་པ་ལས་སྐུར་པ་བཏབ་པར་སོང་བའི་ཕྱིར་དང་། འཁོར་བ་ལ་སྤྱི་མཐའ་ཡོད་ན། སངས་རྒྱས་ལ་འཁོར་བ་སྟེ་འཇིག་རྟེན་གྱི་མཐའ་ཡོད་མེད་དྲི་བ་ལ་ལུང་དུ་བསྟན་ཆོག་པ་ལས་ལུང་དུ་མ་བསྟན་ཉིད་ཀྱི་ཕྱིར། སེམས་ཅན་གཅིག་ཀྱང་མ་ལུས་པར་སངས་རྒྱས་པར་གྱུར་ནའང་འཁོར་བ་ལ་སྤྱི་མཐའ་ཡོད་རིགས་ཞེས་བསམ་པ་འདི་ནི་སོ་སོ་སྐྱེ་བོའི་རྣམ་པར་རྟོག་པས་བསམ་གྱིས་མི་ཁྱབ་པའི་དབང་དུ་བྱས་ཀྱི། སེམས་ཅན་གཅིག་མ་ལུས་པར་སངས་རྒྱས་པར་གྱུར་ཀྱང་། འཁོར་སྤྱི་མཐའ་མེད་པ་འདི་ནི་རྟེན་ཅིང་འབྲེལ་འབྱུང་ཆེས་ཟབ་མོ་ལ་སོ་སོ་སྐྱེ་བོས་རྣམ་པར་རྟོག་པས་བསམ་གྱིས་ཁྱབ་པའི་ཡུལ་མ་ཡིན་པའི་ཕྱིར། གླང་གི་རྭ་དང་རི་བོང་གི་རྭ་གཉིས་གདོད་ནས་མ་གྲུབ་པར་འདྲ་བ་ལ་རྟེན་ཅིང་འབྲེལ་འབྱུང་གི་གླང་རྭ་སྣང་དུ་རུང་ལ་རི་རྭ་སྣང་དུ་མི་རུང་བ་སོ་སྐྱེའི་རྟོག་པའི་བསམ་བྱ་མ་ཡིན་པ་ལྟ་བུའོ་ཞེས་གསུངས་ལ། འདི་དང་མཐུན་པར་བཀའ་གདམས་ལམ་རིམ་ཞིག་ལས་དགེ་བཤེས་སྟོན་པའི་གསུང་གིས། སེམས་ཅན་ཐམས་ཅད་སངས་རྒྱས་ཀྱང་འཁོར་བ་མི་སྟོང་བ་འདི་དང་མོས་པས་སྤྱོད་པའི་ས་པས་དད་པར་བྱ་བ་ཡིན་གྱི། གོ་རྒྱུ་གཤའ་མར་མི་འཆའ། ས་ཐོབ་ནས་གོ་བའི་རིས་སུ་གདའ་བས། དེ་དཔྱིས་ཕྱིན་པའི་ཆེད་དུ་ཚོགས་ཀྱི་སྒོ་དུ་མ་ནས་སོག །སྡིག་པ་དང་ཉོན་མོངས་པ་སྒོ་དུ་མ་ནས་སྦྱོང་། སྨོན་ལམ་མང་དུ་ཐོབ་དང་། ནམ་ཞིག་གོ་བར་ཐག་ཆོད་ཅེས་གསུང་ཞེས་བྲིས་གདའོ། །
དགོངས་གཅིག་རྙིང་མར། སངས་རྒྱས་ཀྱི་ཡོན་ཏན་མ་ལུས་པ་རང་རྒྱུད་ལ་གཤེགས་སྙིང་གི་ཚུལ་དུ་ཡོད་པས། དེ་དང་མི་འགལ་བའི་ལྟ་སྤྱོད་ཉམས་སུ་བླངས་པ་ལས་ལྷག་པར་བྱ་བའི་ཆོས་མེད། དེ་ལྟར་ཉམས་སུ་བླངས་པས་རང་རྒྱུད་ཀྱི་སངས་རྒྱས་མཉེས་ན་འདྲེན་པ་གཞན་དྲིང་མི་འཇོག་པར་རང་ཉིད་རང་ལ་མགོན་སྐྱབས་སུ་འགྱུར་བས་ཕྱི་ནས་སྐྱབས་འཚོལ་མི་དགོས་ཏེ། བདག་ཉིད་བདག་གི་མགོན་ཡིན་གྱི། །ཞེས་སོགས་ཀྱི་ལུང་སྒྲུབ་བྱེད་དུ་དྲངས་སྣང་ངོ་། །ལེགས་ཤིང་འབྱོར་བར་མ་གོ་སྟེ། གཤེགས་སྙིང་རང་རྒྱུད་ལ་རང་དང་སྤྱི་བྱེ་བྲག་ལྟར་ལྷན་ཅིག་ཏུ་ཡོད་པར་འདོད་པའི་བདེ་གཤེགས་སྙིང་པོའི་འདོད་ཚུལ་ཚད་ལྡན་སུ་ལའང་མ་གྲགས་པ་དང་། ཆོས་ཚུལ་བཞིན་བྱས་མ་བྱས་ལ་གཤེགས་སྙིང་མཉེས་མི་མཉེས་ཀྱི་དེ་རྒྱུད་ལྡན་གྱི་འགྲོ་བ་ལ་གྲོལ་སྐྱབས་སྟེར་བར་བྱེད་པ་དང་མི་བྱེད་པར་འདོད་པ་ཕྱི་རོལ་པ་ཁ་ཅིག །བྱེད་པ་པོ་བདག་ལས་རྣམ་འགྱུར་ཐ་དད་པ་ལ་འཆིང་གྲོལ་རག་པར་སྨྲ་བ་དང་ཁྱད་པར་ཅི་ཡང་མི་སྣང་བ་དང་། སྒྲུབ་བྱེད་ཀྱི་ལུང་དེ་ཉན་ཐོས་པ་ཁ་ཅིག་བརྗོད་མེད་ཀྱི་བདག་ཡོད་པའི་སྒྲུབ་བྱེད་དང་། སེམས་ཙམ་པས་ཀུན་གཞི་རྣམ་ཤེས་ཀྱི་སྒྲུབ་བྱེད་དུ་འདྲེན་པའང་ཡོད་པ་ལུང་དོན་ལ་མི་གནས་པར་སྔོན་ནས་ཆེན་པོ་དག་གིས་བཤད་ནས། ལུང་དེའི་དོན་གང་ཟག་འཆིང་གྲོལ་རང་རང་གི་དགེ་མི་དགེའི་ལས་ཀྱི་རྗེས་སུ་འགྲོའོ་ཞེས་འཆད་པ་ཡིན་ན། དེ་ལས་གཞན་རང་གི་གཤེགས་སྙིང་རང་ལ་དགྱེས་མི་དགྱེས་ཀྱི་སྒྲུབ་བྱེད་ལ་དེ་ཅི་ཞིག་འབྲེལ་ཏེ། ཅི་བདེ་གཤེགས་སྙིང་པོའི་ཆོས་ཚུལ་འདི་གྲུབ་མཐའ་སྨྲ་བའི་ཉན་ཐོས་ཀྱི་ཁས་ལེན་པ་ལྟ་ཞོག །ཉན་རང་དགྲ་བཅོམ་པ་དག་གིས་སྤྱོད་ཡུལ་དུ་འགྱུར་བ་མ་ཡིན་ན། ལུང་དེ་ཉིད་ཉན་ཐོས་པ་དག་གིས་བཀའ་ཡང་དག་པར་འདོད་པའི་ཆེད་དུ་བརྗོད་པའི་ཚིག་ཡིན་པའི་ཕྱིར།
ཡང་དེར། ཉན་རང་མཐར་ཐུག་སངས་རྒྱས་པའི་སྒྲུབ་བྱེད་དུ་རྐུ་ཐབས་ཀྱི་སེམས་བསྐྱེད་ཡོད་ཟེར་བ་བྲིས་གདའ་ཞིང་། རྐུ་ཐབས་ཀྱི་སེམས་བསྐྱེད་དེ། རབ་བྱུང་གི་སྔགས་ཚིག་ཏུ། བཅོམ་ལྡན་འདས་ཤཱཀྱ་ཐུབ་པ་ཤཱཀྱ་སེང་གེ་ཤཱཀྱའི་རྒྱལ་པོ་གཙོ་བོ་དེ་རབ་ཏུ་བྱུང་བའི་རྗེས་སུ་བདག་རབ་ཏུ་དབྱུང་སྟེ་ཞེས་པ་འདི་ལ་འཆད་པ་ཡིན་ཞེས་བྲིས་གདའ་བའང་སྐྱོབ་པ་མཆོག་གི་དགོངས་པ་ཇི་ལྟ་བར་མ་སོང་སྟེ། སྐྱོབ་པས་སྔགས་ཚིག་དེ་ཙམ་ལ་བརྟེན་ནས་གནས་སྐབས་ཉན་རང་གི་རིགས་ཅན་དང་མ་ངེས་པའི་རིགས་ཅན་ཐེག་ཆེན་དུ་རིགས་སད་པར་འགྱུར་བའི་རྐྱེན་བྱས་ནས་ཐེག་པ་ཆེན་པོར་སེམས་བསྐྱེད་པ་ཡོད་དེ། རྫོགས་པའི་སངས་རྒྱས་མཐོང་བ་དང་། ཐོས་པ་ལས་ཆེ་བའི་ཡོན་ཏན་ལ་མངོན་པར་དད་པའི་སེམས་སྐྱེ་བའི་དགེ་བའི་རྒྱུ་མཐུ་ཕུལ་དུ་བྱུང་བའི་སྟོབས་ཀྱིས་བྱང་ཆུབ་ལ་འདོད་པའི་དོན་གཉེར་སྐྱེ་བ་འབྱུང་བའི་ཕྱིར་ཞེས་དགོངས་སོ། །དེ་ལས་གཞན་དུ་རབ་ཏུ་བྱུང་གི་སྔགས་ཚིག་དེ་སྟོན་པས་ཉན་རང་གི་རིགས་ཅན་རྐུ་ཐབས་སམ་སྒྱུ་ཐབས་ཀྱི་བྱང་ཆུབ་ཏུ་སེམས་བསྐྱེད་དུ་བཅུག་པའི་ཆེད་དུ་ནི་མ་ཡིན་ཏེ། འདིའི་རབ་བྱུང་ནི་ཁྱིམ་ནས་རབ་བྱུང་ཉིད་གཙོ་བོར་བྱེད་པའི་སྐབས་དང་། འདིའི་རབ་བྱུང་ལ་འཇིགས་སྐྱོབ་དང་ལེགས་སྨོན་ཡང་ཡོད་པས། མཐའ་གཅིག་ཏུ་ངེས་འབྱུང་གིས་ཀྱང་ཟིན་མི་དགོས་ན་ངེས་པར་བྱང་ཆེན་གྱི་སེམས་བསྐྱེད་ཀྱིས་ཟིན་དགོས་པར་ག་ལ་ཁྱབ་པར་སྟོན་པའི་ཕྱིར་རོ། །
ཡང་དགོངས་གཅིག་རྙིང་མར། ཉན་རང་འཕགས་པ་བསྐལ་ཆེན་ཁྲི་ཚོ་བརྒྱད་ནས་ངེས་པར་བྱང་ཆུབ་ལ་འཇུག་གོ་ཞེས་བྲིས་གདའ་བ་ཡང་མཐའ་གཅིག་ཏུ་ངེས་པར་བཟུང་མི་ནུས་ཏེ། འཇམ་དཔལ་རྩ་རྒྱུད་ལས། བཙུན་པ་ཤཱ་རིའི་བུ་དེ་བཞིན་དུ་ཉན་ཐོས་དང་རང་སངས་རྒྱས་ཤིན་ཏུ་ཞི་བའི་རྣམ་པས་གནས་པ་འཇིག་རྟེན་པའི་ཡུལ་སུན་འབྱིན་པའི་སྟོབས་དྲག་པོས་རབ་ཏུ་ཚར་བཅད་པས་མིག་ལ་སོགས་པ་ཡུལ་ལ་འཇུག་པ་ལས་ལོག་པ། སྐྱེས་བུ་རིམ་འབྱིངས་བྱེད་ཀྱིས་བཏབ་པའི་ཤེས་པ་ལྟར་རབ་ཏུ་མི་གསལ་བ། ར་རོ་བའི་མིག་ལྟ་བུ། སྡོམ་པའི་ཚུལ་ཁྲིམས་ཀྱི་འབྲས་བུ་དང་། སྔགས་དང་ཕྱག་རྒྱ་ལ་སོགས་པ་ལེགས་པར་སྤྱད་པའི་ཡིད་ཀྱི་ལུས་མེ་ལོང་གི་ནང་དང་ཆུ་ནང་གི་གཟུགས་ལྟར་རབ་ཏུ་གཞིག་པ་དང་བཟུང་བར་མི་ནུས་ཤིང་བལྟ་བར་དཀའ་བ་དྲི་ཟའི་སེམས་ལྟར། དངོས་པོ་གཞན་དང་འཕྲད་པས་སྟུག་པ་མེད་པ། འཇའ་ཚོན་ལྟར་འབྱུང་བ་དང་འཇིག་པའི་རྒྱུ་རྟོགས་པར་དཀའ་བ་ཐོབ་ཏེ། སངས་རྒྱས་ཀྱི་ཞིང་འོག་མིན་དང་། མངོན་པར་དགའ་བ་དང་། བདེ་བ་ཅན་ལ་སོགས་པ་དག་ཏུ་སངས་རྒྱས་བཅོམ་ལྡན་འདས་དེ་དང་དེ་དག་གི་ན་པདྨ་རིན་པོ་ཆེའི་རྒྱུ་ལས་གྲུབ་པ་དག་གི་སྦུ་གུ་དང་སྡོང་བུའི་ཕྲག་དང་སྙིང་པོའི་གནས་དེ་དང་དེ་དག་ཏུ་སྐྱེ་ནས་གནས་པ་དེ་དག་ཀྱང་ཇི་ཙམ་གྱི་དུས་ཀྱི་རང་གི་སྲིད་པ་ལ་སྤོང་བའི་སེམས་དང་། ལེགས་པར་སྤྱད་པའི་འབྲས་བུ་དེ་དག་བསྐལ་པ་བྱེ་བ་ཕྲག་མང་པོ་རབ་ཏུ་འདས་པ་ན། དེ་བཞིན་གཤེགས་པ་རྣམས་ཀྱི་འོད་ཟེར་རམ། ཁ་ཅིག་ངའི་ལུས་ལས་བྱུང་བའི་འོད་ཟེར་རྣམས་ཀྱིས་རེག་པ་ན་རྣམ་པར་སད་དེ། འཇིག་རྟེན་གྱི་འཁོར་ལོ་ལྟར་སྣང་བར་བྱས་ནས་ངའི་ལུས་བྱིས་པའི་ཆ་བྱད་ཅན་དང་འཇིག་རྟེན་དབང་ཕྱུག་དང་འཕགས་པ་ལག་ན་རྡོ་རྗེ་ལ་སོགས་པའི་ལུས་ཉེ་བར་བསྟན་ཏེ། སྔོན་རྣམ་པར་བཏང་བའི་སེམས་ཅན་ཐམས་ཅད་སླར་བདག་གིར་བྱས་ནས་སྦྱིན་པ་ལ་སོགས་པའི་ཕ་རོལ་ཏུ་ཕྱིན་པ་ཡུད་ཙམ་རེ་རེས་ཀྱང་གོང་ནས་གོང་དུ་སྤེལ་ནས་སངས་རྒྱས་ཀྱི་སའི་བར་དུ་ཐོབ་པ་དེའི་དུས་དང་དེའི་ཚེ་ཡང་མེད་པ་མ་ཡིན་ནོ། །ཞེས་འབྱུང་བའི་ཕྱིར་རོ། །
སྟོན་པའི་དགོངས་དོན་ཆོས་ཀྱི་འཁོར་ལོའི་མཛོད། །ཡིད་བཞིན་ཅི་འདོད་སྩོལ་བའི་སྒོ་འཕར་ཏེ། །གེགས་མེད་གསལ་བར་འདི་ན་ཕྱེ་ཟིན་གྱི། །ཐར་འདོད་སྐལ་བས་དགོས་དགུ་ད་ལྟ་ལོང་། །
དམ་ཆོས་དགོངས་པ་གཅིག་པའི་བཀའ་འགྲེལ། རིས་མེད་པའི་བསྟན་པ་མཐའ་དག་གི་གཙུག་གི་ཉི་མ། རྫོགས་པའི་སངས་རྒྱས་མི་བསྐྱོད་ཞབས་ཀྱིས་བཀའ་བསྩལ་པ་ལས་ཆོས་འཁོར་གྱི་ཚོམས་ཏེ་ལྔ་པའོ།། །།